Broj: 711-I-265-M-35/23-02-19

Zagreb, 06. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivane Lamze, direktorice-članice Uprave trgovačkog društva Vodovod Glina d.o.o.,** za davanjem mišljenja Povjerenstva,na 203. sjednici održanoj dana 06. veljače 2023.g. donosi sljedeće

**MIŠLJENJE**

 **Sukladno odredbama ZSSI-a obveznica Ivana Lamza, direktorica-članica Uprave trgovačkog društva Vodovod Glina d.o.o., može istovremeno uz obnašanje navedene dužnosti obavljati i poslove mentora u sklopu projekta „Razvoj mreže poduzetničkih potpornih institucija“ putem Hrvatske agencije za malo gospodarstvo, inovacije i investicije te za navedeno primati naknadu.**

Obrazloženje

Zahtjev za mišljenjem podnijela je obveznica Ivana Lamza, direktorica- članica Uprave trgovačkog društva Vodovod Glina d.o.o. U Povjerenstvu zahtjev je zaprimljen 03. veljače 2023.g. pod poslovnim brojem 711-U-2650-M-35/23-01-4, povodom kojeg se vodi predmet broj M-35/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga se Ivana Lamza povodom obnašanja dužnosti direktorice-članice Uprave trgovačkog društva u većinskom vlasništvu jedinice lokalne samouprave dužna pridržavati odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit je li u sukobu interesa ako se kao direktorica prijavi na natječaj u sklopu projekta „Razvoj mreže poduzetničkih potpornih institucija“ putem Hrvatske agencije za malo gospodarstvo, inovacije i investicije (dalje HAMAG-BICRO) i po istome ostvari prihod.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uvidom na službene internetske stranice HAMAG-BICRO-a Povjerenstvo je utvrdilo kako se u navedenom projektu traže fizičke osobe koje se bave poduzetništvom kako bi kroz program mentorirali druge buduće i postojeće poduzetnike za što bi isti primali novčanu naknadu.

Slijedom navedenog, Povjerenstvo smatra kako u konkretnom slučaju nema zapreke da obveznica uz obnašanje dužnosti obavlja i poslove mentoriranja u sklopu navedenog projekta odnosno da prenosi svoje poduzetničko znanje drugim poduzetnicima te da za navedeno primi novčanu naknadu.

Povjerenstvo ističe kako je dužnosnica primitke stečene obavljanjem mentoriranja dužna prijaviti prilikom podnošenja imovinske kartice.

Slijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznici Ivani Lamzi, elektroničkom dostavom
2. Objava na internetskoj stranici Povjerenstva
3. Pismohrana